Lisaks neljale hukkunule said õnnetuse tagajärjel raskelt vigastada veel üks laps ja kaubajalgratast juhtinud laste järelevaataja, vahendas BBC.

Kaubajalgratta kärus olnud viiest lapsest kolm olid õed ning kaks neist hukkusid.

Järelevaataja oli ühe lapse ühte kooli juba ära viinud enne, kui asus teele teise kooli poole.

Kõik õnnetusse sattunud lapsed olid algkooliealised. Hollandis võivad lapsed algkooli minna juba nelja-aastaselt.

Raudteeülesõidukohal, kus õnnetus juhtus, on tõkked nii jalgratastele kui ka autodele, kuid arvatavalt sõitis lapsi vedanud kaubajalgratas mööda jalgrattateed tõkke alt läbi.

Väidetavalt kuulis üks pealtnägija, kuidas kaubajalgratast juhtinud naine hüüdis, et sõiduki pidurid ei tööta. Teiste inimeste sõnul ootas ülesõidukohal 15 autot, kui kaubajalgratas neist aeglustamata mööda sõitis.

Hollandis on juba aastaid kasutatud laste kooli viimiseks elektrilisi kaubajalgrattaid. Stints'i nime all tuntud sõiduvahendid on muutunud riigis üha populaarsemaks ning hinnanguliselt on neid kasutuses 30 000.

Sõiduk on justkui segway ja kaubajagratta ristand, mida võivad kasutada kõik alates 16. eluaastast, kui nad on läbinud lühikese koolituse. Kaubajalgratta maksimaalne kiirus ulatub 17 kilomeetrini tunnis.